Alexander episcopus, servus servorum Dei, dilectis filiis Odoni, abbati monasterii Senonensis, quod in honore apostolorum Petri et Pauli situm est in vico qui dicitur Vivus, ejusque fratribus tam præsentibus quam futuris regulariter substituendis in perpetuum. Adhoc universitatis ecclesiæ cura nobis a provisore omnium bonorum Deo commissa est, ut religiosas diligamus personas, et beneplacentem Deo religionem studeamus modis omnibus propagare. Nec enim Deo gratus aliquando famulatus impenditur, nisi et caritatis radice procedens a puritate religionis fuerit conservatus. Oportet igitur omnes christianæ fidei amatores religionem diligere, et loca venerabilia, cum ipsis personis divino servitio mancipatis, attentius confovere, ut nullis pravorum hominum inquietentur molestiis vel importunis angariis fatigentur. Quamobrem, dilecte in Domino fili, Odo, abbas, tuis rationabilibus postulationibus assensum præbentes, monasterium beatorum apostolorum Petri et Pauli, in quo, divina suffragante clementia, præesse dinosceris, cum omnibus ad ipsum pertinentibus, ad exemplar prædecessorum nostrorum beatæ memoriæ Paschalis, Honorii, Innocentii, Lucii, romanorum pontificum, sub beati Petri et nostra protectione suscipimus, et præsentis scripti privilegio communimus; quod videlicet monasterium bonæ memoriæ Thechildis, Clodovei regis filia, fundasse et rerum suarum muneribus ditasse cognoscitur. Statuimus itaque ut quascumque possessiones, quæcumque bona præfata Thechildis eidem monasterio de suo jure contulit, quæcumque etiam alia bona idem monasterium in presentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, præstante Domino, poterit adipisci, firma vobis, vestrisque successoribus et illibata permaneant. In quibus hæc propriis duximus exprimenda vocabulis: scilicet altare quod est in pago Senonico, in villa quæ vocatur Ausonis, in honore Sancti-Petri dedicatum, quod olim Egil, bonæ memoriæ Senonensis archiepiscopus, eidem monasterio dedit. — Tria quoque altaria quæ Sewinus, quondam archiepiscopus, vestræ contulit ecclesiæ et suis litteris confirmavit: videlicet in villa quæ vocatur Sanceias, altare sancti Sanctiani martyris; altare quod distat a crypta prædicti monasterii quinquaginta dextris, in honore sancti Saviniani martyris atque pontificis consecratum; in pago Pruvinensi, in villa quæ vocatur Naudus, altare Sancti-Lupi; altare Sancti-Hylarii quod est in villa quæ vocatur Honorisiacus; ut eo jure quo tria altaria a jamdicto Sewino quondam archiepiscopo collata possidet et istud possideat. Hæc quinque altaria, cum suis pertinentiis, sicut a præfatis præsulibus concessa sunt, monasterium vestrum omni tempore possideat, absque alicujus servitii administratione, et in eis fideles sacerdotes ad serviendum Deo constituat. — Sane Mauriacensem cellam in Arvernico pago constitutam, sub jure semper et ditione monasterii vestri permanere sancimus, cum rebus omnibus et possessionibus ad ipsam pertinentibus vestro monasterio confirmamus. — Pensum Trecensis civitatis et Barri-super-Albam, quemadmodum ab Hugone comite illustris memoriæ, ac postmodum a nobili viro Theobaldo, Blesensium comite, nepote ejus, ubi et eidem monasterio confirmatum est et scripto firmatum; — Quicquid præterea immunitatis, quicquid libertatis seu donationis a Senonensis ecclesiæ archiepiscopis, vel catholicis regibus monasterium vestrum hactenus obtinuisse cognoscitur, ratum, firmumque manere sancimus. — Omnes vero libertates et tuitiones quas bonæ memoriæ Lodovicus Francorum rex, et karissimus in Christo filius noster, Lodovicus, illustris filius ejus, vestro monasterio habendas concessit, et scripti sui munimine confirmavit, ratas vobis et in perpetuum firmas esse decernimus, videlicet ut nullus suorum ministrorum, judex publicus seu quilibet alius, in burgo nec in villis, sive in viis vel terris ejusdem ecclesiæ, sine licentia abbatis, vel ministrorum ejus, ullam consuetudinem accipere, neque quamlibet alicui injuriam seu violentiam inferre præsumat; nec rotaticos, aut pedaticos, nec theloneos vel cujuscumque generis negotiato res infra terram prædictæ ecclesiæ commorantes, sive per eam transeuntes, audeat disturbare, nec homines ipsius ecclesiæ ubicumque manentes distringere, tam servos quam ingenuos, neque ullas redhibitiones aut illicitas occasiones audeat vendicare. Sancimus autem ut negotiatores sive nundinatores, undecumque venientes, consuetudinario jure per burgum et per terram vestri monasterii transeuntes, in ipso burgo tantum in qua parte burgi voluerit abbas præfatæ ecclesiæ, ut vobis et monasterio vestro a prænominatis regibus concessum est, semper hospitentur. — Porro villam quamdam ejusdem ecclesiæ in foresta Othe, nomine Artias, in tempore istius regis constructam, cum omnibus ejus pertinentiis in pace et sine omni inquietudine ab eodem rege vobis et per vos monasterio vestro concessam, ut perpetuo quiete et libere possideatis decernimus. — Duos denique modios frumenti in molendinis Vicecomitatus, quæ sunt de feodo præfati regis, annuatim in perpetuum a prænominato rege ecclesiæ vestræ concessos et sigillo suo confirmatos, perpetuis temporibus ecclesiæ vestræ quietos, pacificosque esse jubemus. — Decimas quoque, quas a quadraginta retro annis usque, nunc pacifice possedistis, vobis auctoritate apostolica confirmamus, præter donationem ponderis librarum Barri et Trecarum, quam nobilis vir Henricus, Trecensium comes, et Hugo, quondam patruus ejus, pro animabus suis et parentum suorum præfatæ ecclesiæ Sancti-Petri-Vivi et Sancti-Saviniani fratribus ibi Deo servientibus, fecerunt et sigillis suis confirmaverunt; et quicquid apud Naudum et in parrochia ejusdem villæ, tam in hominibus et censibus quam in justitia et rebus aliis, exceptis casamentis, præfatus comes in perpetuam elemosinam libere possidendam donavit, vobis nichilominus confirmamus. — Duas denique domos, apud Pruvinum, liberas a justitia et ab omni exactione et consuetudine, ad præfatum comitem spectantes, quas vobis concessit, unam quæ fuit Johannis filii Alamanni, sitam in vico Sancti-Johannis, et aliam Hugonis Bridelli, quæ est sita juxta Sanctum-Theobaudum, perpetuo ecclesiæ vestræ habendas esse sancimus. — Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia præponatur, nisi quem fratres communi consensu vel fratrum pars consilii sanioris, secundum Dei timorem et beati Benedicti regulam, in Domino providerint eligendum. Decernimus ergo ut nulli omnino hominum liceat, etc. Ego ALEXANDER, catholicæ ecclesiæ episcopus: subscripsi. (Suivent les signatures de quatorze Cardinaux). Datum Beneventi, per manum Gratiani, Sanctæ-Romanæ ecclesiæ subdiaconi et notarii, X kalendas februarii, indictione tertia, Incarnationis dominicæ anno Mº Cº LXº VIIIIº; pontificatus vero domini Alexandri papæ tercii anno undecimo.